Na temelju članka 41. stavak 2. Zakona o predškolskom odgoju i obrazovanju (NN 10/97, 107/07, 90/10, 94/13), članka 19. stavak 2. Zakona o zaštiti na radu (NN 71/14, 118/14 I 154/14) te članka 47. i članka 52. Statuta Dječjeg vrtića “Morska vila” Nin, Upravno vijeće na 26. sjednici održanoj dana 5. prosinca 2019. godine donijelo je:

**PRAVILNIK**

**O ZAŠTITI NA RADU**

**I OPĆE ODREDBE**

Članak 1.

Pravilnikom o zaštiti na radu (u daljem tekstu: Pravilnik) uređuje se provođenje zaštite na

radu i zaštita radnog okoliša u Vrtiću.

Članak 2.

Vrtić provodi zaštitu na radu radi osiguravanja nesmetanog rada radnika te sigurnog boravka

djece i trećih osoba u Vrtiću.

Provođenje zaštite na radu sastavni je dio radnih obveza svih radnika Vrtića.

Članak 3.

Odredbe ovoga Pravilnika primjenjuju se na radnike Vrtića.

Odredbe ovoga Pravilnika ne odnose se na radnike drugih poslodavaca za vrijeme obavljanja

poslova u Vrtiću.

Članak 4.

Mjere i sredstva za provođenje zaštite na radu utvrđuju se Godišnjim planom i programom

rada Vrtića.

**II. PRAVILA ZAŠTITE NA RADU**

Članak 5.

Pravila u vezi zaštite na radu obuhvaćaju:

- pravila pri projektiranju i izradi sredstava rada

- pravila pri uporabi i održavanju, pregledu i ispitivanju sredstava rada u skladu sa sigurnosnim standardima zaštite na radu

- mjere koje je Dječji vrtić obvezan poduzimati radi provedbe zaštite na radu,

- tijela koja u Dječjem vrtiću sudjeluju u provedbi zaštite na radu

- pravila koja se odnose na osposobljavanje i obavješćivanje radnika i ravnatelja Dječjeg vrtića radi postizanja potrebnog stupnja zaštite na radu i zdravstvene zaštite

- zaštitu radnika i njihovih predstavnika radi aktivnosti u vezi provedbe zaštite na radu te zabranu stavljanja radnika u nepovoljniji položaj zbog aktivnosti poduzetih u vezi zaštite na radu

- provedbu osnovnih pravila zaštite na radu i posebnih pravila zaštite na radu koja obuhvaćaju posebne uvjete koje moraju ispunjavati radnici pri obavljanju poslova s posebnim uvjetima rada

- načine i postupke suradnje Dječjeg vrtića, radnika i njihovih predstavnika i udruga te državnih ustanova i tijela nadležnih za zaštitu na radu

Članak 6.

Ravnatelj i radnici Dječjeg vrtića dužni su primjenjivati pravila zaštite na radu tako da se svim sudionicima odgojno-obrazovnog procesa osigura rad na siguran način te u najvećoj mogućoj mjeri utječe na sprečavanje nastanka ozljeda na radu, profesionalnih te drugih bolesti i smrtnih događaja.

Članak 7.

Dječji vrtić je dužan provoditi zaštitu na radu u skladu sa sljedećim načelima:

1. Procjenjivanje i izbjegavanje rizika

2. Sprečavanje rizika na izvoru

3. Prilagođavanje rada radnicima prema radnim mjestima, izborom radne opreme i načina rada te ostalih mjera s ciljem smanjenja štetnih učinaka na zdravlje

4. Prilagođavanje tehničkom napretku

5. Provedba i razvoj prevencije povezivanjem tehnologije, organiziranja rada, uvjeta rada, ljudskih odnosa i utjecaja radnog okoliša

6. Davanje prednosti skupnim mjerama zaštite na radu u odnosu na pojedinačne mjere zaštite na radu

7. Odgovarajuće osposobljavanje i obavješćivanje radnika

8. Besplatnost prevencije odnosno mjera zaštite na radu za radnike

**III. OBVEZE DJEČJEG VRTIĆA U PROVOĐENJU ZAŠTITE NA RADU**

**1. Obveza izrade procjene rizika**

Članak 8.

Dječji vrtić je obvezan izraditi procjenu rizika kojom se utvrđuje razina opasnosti, štetnosti i napora glede mogućnosti rizika za nastanak ozljede na radu, profesionalne bolesti i drugih štetnih posljedica po sigurnost i zdravlje radnika i djece - korisnika usluga Dječjeg vrtića. Procjena rizika provodi se u Dječjem vrtiću za sve poslove. Dječji vrtić je obvezan imati procjenu rizika izrađenu u pisanom ili elektroničkom obliku koja odgovara postojećim rizicima na radu i u vezi s radom i koja je dostupna radniku na mjestu rada.

Uvjeti, način i metoda izrade procjene rizika, obvezni sadržaj procjene te podaci i klasifikacija opasnosti, štetnosti i napora na radu i u vezi s radom izrađuju se prema važećem Pravilniku o izradi procjene rizika.

Članak 9.

Pri izradi procjene rizika sudjeluju radnici odnosno njihovi predstavnici, ovlaštenici i stručnjaci zaštite na radu odnosno odbor za zaštitu na radu, a prema potrebi ravnatelj može uključiti i stručnjake iz pojedinih područja. O procjeni rizika te izmjenama i dopunama procjene rizika raspravljaju Odgojiteljsko i Upravno vijeće.

**2. Odgovornost Dječjeg vrtića za organiziranje i provedbu zaštite na radu**

Članak 10.

Za organiziranje i provedbu zaštite na radu odgovoran je ravnatelj Dječjeg vrtića, neovisno o tome je li poslove zaštite na radu obavlja samostalno, preko organizirane službe zaštite na radu, stručnjaka za zaštitu na radu ili je ugovorio suradnju s ovlaštenom ustanovom, trgovačkim društvom ili fizičkom osobom za zaštitu na radu, odnosno u pisanom obliku prenio ovlaštenje za obavljanje poslova zaštite na radu na drugu osobu – ovlaštenika.

**3. Odgovornost za štetu na radu i u vezi s radom**

Članak 11.

Za ozljedu na radu i profesionalnu bolest koju radnik pretrpi obavljajući poslove u Dječjem vrtiću,,a smatra se da potječe od rada, Dječji vrtić za nju odgovara po načelu objektivne odgovornosti.

Dječji vrtić se može osloboditi odgovornosti ili se odgovornost može umanjiti ako je šteta nastala zbog više sile, odnosno namjerom ili krajnjom nepažnjom radnika li treće osobe, na koje Dječji vrtić nije mogao utjecati niti je njihove posljedice mogao izbjeći, unatoč provedenoj zaštiti na radu.

**4. Ustroj tijela Dječjeg vrtića u provedbi zaštite na radu**

**Ravnatelj**

Članak 12.

Ravnatelj Dječjeg vrtića:

- osigurava provođenje zaštite na radu

- nadzire primjenu pravila zaštite na radu

- omogućuje upoznavanje radnika s odredbama ovoga Pravilnika

- organizira izradu procjene rizika te na temelju procjene rizika primjenjuje pravila zaštite na radu, preventivne mjere te obavlja druge mjere, aktivnosti i postupke u vezi sa zaštitom na radu

- izrađuje nacrt Pravilnika o zaštiti na radu i upućuje ga na donošenje Upravnom vijeću,

- ustrojava službu za zaštitu na radu sukladno zakonskim odredbama

- pravodobno organizira osposobljavanje svih nadležnih tijela u Dječjem vrtiću te vlastito osposobljavanje sukladno zakonskim obvezama

- pravodobno izvješćuje radnike, povjerenika radnika, vijeća Dječjeg vrtića, Osnivača i tijela nadzora u vezi sa zaštitom na radu

- pravodobno organizira osposobljavanje svih radnika Dječjeg vrtića za rad na siguran način,

- na poslovima s posebnim uvjetima rada ne zapošljava osobu koje ne udovoljava potrebnim uvjetima

- u slučaju promjene okolnosti zbog kojih bi mogao biti ugrožen život, zdravlje ili sigurnost radnika poduzima odgovarajuće mjere

- u slučaju potrebe daje odgovarajuće obavijesti i pisane upute

- u skladu s propisanim obvezama postavlja znakove općih obavijesti

- radnicima osigurava odgovarajuća osobna zaštitna sredstva i skrbi da ih koriste pri radu

- osigurava da strojevi i uređaji i osobna zaštitna sredstva koja se koriste budu u ispravnom stanju

- privremeno udaljuje s mjesta rada radnika koji je pod utjecajem alkohola ili drugih sredstva ovisnosti

- osigurava provedbu apsolutne zabrane pušenja u Dječjem vrtiću

- tijelima inspekcije pri nadzoru daje sve potrebne obavijesti i podatke

- u slučaju smrtne ili teške ozljede na radu, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provođenju zaštite na radu obvezno izvješćuje povjerenika radnika za zaštitu na radu

- osigurava redovite preglede svih strojeva i uređaja i osobnih zaštitnih sredstava

- utvrđuje plan evakuacije i spašavanja radnika i djece korisnika usluga Dječjeg vrtića

- donosi plan organizacije pružanja prve pomoći u Dječjem vrtiću i s njime upoznaje sve

Radnike

- organizira provedbu praktičnih vježbi plana evakuacije najmanje jednom u dvije godine

- vodi i čuva propisane evidencije, isprave te dokumentaciju

- obavlja druge poslove u vezi sa zaštitom na radu

Ravnatelj može provođenje zaštite na radu prenijeti na svog ovlaštenika u okviru njegovog djelokruga rada. Ovlaštenje se prenosi u pisanom obliku.

**Povjerenik radnika za zaštitu na radu**

Članak 13.

U Dječjem vrtiću radnici mogu izabrati i imenovati osobu koja će obavljati poslove povjerenika radnika za zaštitu na radu. Izbor i imenovanje povjerenika radnika za zaštitu na radu obavlja se u skladu s odredbama Zakona o radu.

Povjerenik radnika za zaštitu na radu ima pravo na naknadu plaće tri sata tjedno.

Članak 14.

Dječji vrtić je obvezan omogućiti osposobljavanje povjerenika radnika za zaštitu na radu na trošak Dječjeg vrtića te omogućiti ostvarenje i ostalih prava povjereniku koja proizlaze iz zakonskih odredbi.

Članak 15.

Povjerenik zaštite na radu ima pravo i obvezu:

- sudjelovati u planiranju te unapređivanju uvjeta rada, uvođenja novih tehnologija, projekata, programa i radnih procesa u vezi zaštite na radu

- sudjelovati pri izradi procjene rizika

- osposobljavati se za obavljanje poslova povjerenika radnika za zaštitu na radu

- biti nazočan inspekcijskim pregledima i staviti prigovor na inspekcijski nadzor te ima pravo izvijestiti inspektora zaštite na radu ako procijeni da su ugroženi život i zdravlje radnika

- biti informiran o svim promjenama od utjecaja na sigurnost i zdravlje radnika

- primati primjedbe radnika na primjenu propisa i provedbu mjera zaštite na radu

- poticati radnike na provedbu mjera zaštite na radu

- obavještavati radnike o provedbi zaštite na radu

**5. Obavješćivanje i savjetovanje**

Članak 16.

Ravnatelj je obvezan obavješćivati i savjetovati se s radnicima odnosno njihovim predstavnicima o pitanjima vezanima uz zaštitu na radu u skladu s odredbama Zakona o zaštiti na radu te drugim propisima.

**6. Osposobljavanje za rad na siguran način**

Članak 17.

Ravnatelj i svi radnici Dječjeg vrtića moraju biti osposobljeni za rad na siguran način u skladu s procjenom rizika. Uvjeti i način osposobljavanja za rad na siguran način provode se prema Pravilniku koji donosi ministar nadležan za rad.

Članak 18.

Ravnatelj Dječjeg vrtića ne smije dozvoliti obavljanje poslova radnicima koji nisu osposobljeni za rad na siguran način te nisu upoznati s pravilima zaštite na radu.

**7. Poslovi s posebnim uvjetima rada**

Članak 19.

Poslovima s posebnim uvjetima rada smatraju se poslovi koje mogu obavljati samo radnici koji osim općih uvjeta za zasnivanje radnog odnosa ispunjavaju i posebne uvjete glede zdravstvenog stanja te psihofizičkih i psihičkih sposobnosti.

Članak 20.

Pri raspoređivanju radnika na poslove s posebnim uvjetima rada potrebno je voditi računa da radnik u potpunosti udovoljava navedenim uvjetima glede stručne sposobnosti, zdravstvenog stanja i psihičkih sposobnosti.

Članak 21.

Osobu s kojom se namjerava sklopiti ugovor o radu za poslove s posebnim uvjetima rada ravnatelj Dječjeg vrtića uputit će na pregled specijalistu medicine rada s uputnicom koja sadrži podatke o naravi ili vrsti poslova i drugim okolnostima važnim za ocjenu njene sposobnosti za rad na konkretnom radnom mjestu.

**8. Posebno osjetljive skupine radnika**

Članak 22.

Dječji vrtić je obvezan osigurati posebnu zaštitu na radu posebno osjetljivim skupinama radnika: trudnim radnicama, radnicama koje su nedavno rodile, radnicama koje doje dijete, radnicima oboljelima od profesionalne bolesti te radnicima kojima je utvrđena smanjena i preostala radna sposobnost ili kod kojih postoji neposredni rizik od smanjenja radne sposobnosti, u skladu s važećim propisima.

**9. Sredstva rada, osobna zaštitna oprema i mjesta rada**

Članak 23.

A) Dječji vrtić je obavezan osigurati radnu obuću svim radnicima jednom godišnje.

B) Dječji vrtić je obavezan osigurati radnu odjeću (kute) jednom u dvije godine, izuzev kuharica kojima se radna odjeća nabavlja po potrebi.

C) Dječji vrtić je obvezan osigurati da su mjesta rada koja se koriste sigurna, održavana prilagođena za rad i u ispravnom stanju u skladu s pravilima zaštite na radu.

D) Dječji vrtić je obvezan prostore za odvijanje svih aktivnosti održavati u stanju koje ne ugrožava sigurnost i zdravlje svih radnika, učenika te svih posjetitelja.

Članak 24.

Dječji vrtić smije koristiti nadzorne uređaje u svrhu sredstava zaštite na radu u skladu s odredbama Zakona o zaštiti na radu i drugim propisima.

Članak 25.

Dječji vrtić je obvezan obavljati ispitivanja sredstava rada i osobnih zaštitnih sredstava te pregled strojeva, uređaja i instalacija redovito u skladu sa zakonskim odredbama.

Članak 26.

O obavljenim ispitivanjima i pregledu strojeva i uređaja vodi se zapisnik i čuvaju odgovarajuće isprave i evidencije.

**10.Tehnologija rada, radni postupci i radni okoliš**

Članak 27.

Dječji vrtić je obvezan planirati, pripremati i provoditi radne postupke te tehnologiju rada na način da se ne ugrožava sigurnost i zdravlje radnika u skladu s pravilima zaštite na radu i drugim propisima.

Dječji vrtić je obvezan procijeniti rizike te prema potrebi provesti ispitivanje radnog okoliša u skladu s odredbama Zakona o zaštiti na radu i provedbenim propisima.

**11.Stres na radu ili u vezi s radom**

Članak 28.

Dječji vrtić je obvezan povoditi prevenciju stresa na radu i u svezi s radom koji je uzrokovan raznim čimbenicima, a osobito glede sadržaja rada, organizacije rada, radnog okruženja, komunikacije i međuljudskih odnosa, s ciljem otklanjanja mogućnosti da se zbog utjecaja stresa umanji radna učinkovitost radnika i pogorša zdravstveno stanje. Radnici su obvezni postupati u skladu s uputama ravnatelja za sprečavanje, uklanjanje ili smanjivanje stresa na radu ili u vezi s radom.

**12. Sigurnosni znakovi, pisane obavijesti i upute**

Članak 29.

U Dječjem vrtiću je obvezno na mjestima rada te sredstvima rada postaviti sigurnosne znakove na vidljivim mjestima. Sigurnosni znakovi, pisane obavijesti te upute postavljaju se u skladu sa Pravilnikom koji donosi ministar nadležan za rad.

Članak 30.

Ravnatelj je obvezan radnicima davati odgovarajuće obavijesti i pisane upute u svezi sa zaštitom na radu. U slučaju prijeke potrebe upute mogu biti dane i usmeno.

Članak 31.

U Dječjem vrtiću je obvezno na vidljivo mjesto postaviti:

1. sigurnosne znakove

2. znakove za evakuaciju i spašavanje

3. upute i oznake za rukovanje radnom opremom

4. upute i oznake za rad s opasnim kemikalijama i drugim izvorima opasnosti i štetnosti

**13. Evakuacija i spašavanje te zaštita od požara, eksplozije te drugog neposrednog i značajnog rizika**

Članak 32.

U Dječjem vrtiću je potrebno izraditi plan evakuacije i spašavanja za slučaj iznenadnog događaja koji može ugroziti zdravlje i život (elementarna nepogoda, požar, eksplozija i sl.)

Članak 33.

S planom evakuacije potrebno je upoznati sve radnike Dječjeg vrtića i na osnovi tog plana provesti praktične vježbe evakuacije najmanje jednom u dvije godine.

**14. Pružanje prve pomoći**

Članak 34.

U Dječjem vrtiću mora biti organizirano i osigurano pružanje prve pomoći za slučaj ozljede na radu, ozljeda pri sudjelovanju u programima, slučaja iznenadne bolesti te upućivanja takve osobe na liječenje u zdravstvenu ustanovu.

Članak 35.

Najmanje dva (jedan po smjeni) odgojno-obrazovna radnika u Dječjem vrtiću moraju biti osposobljeni i ujedno su određeni za pružanje prve pomoći. Ormarić sa sredstvima za pružanje prve pomoći mora biti na vidnom mjestu u Dječjem vrtiću te dostupan.

Članak 36.

Postupci pružanja prve pomoći, sredstva, vrsta i količina sanitetskog materijala koja mora biti osigurana u Dječjem vrtiću te način i rokovi osposobljavanja radnika za pružanje prve pomoći izvršavaju se prema pravilniku koji donosi ministar nadležan za zdravlje, uz suglasnost ministra nadležnog za rad.

**15. Zaštita nepušača, zabrana pijenja alkohola i uzimanja drugih sredstva ovisnosti**

Članak 37.

Zabranjeno je pušenje u svim prostorijama i vanjskim pripadajućim prostorima Dječjeg vrtića.

Članak 38.

Oznake o zabrani pušenja trebaju biti istaknute na vidnim mjestima u Dječjem vrtiću u veličini slova koja moraju biti čitljiva sa udaljenosti od 10 metara.

Članak 39.

Radnicima Dječjeg vrtića zabranjeno je konzumiranje alkoholnih pića i drugih sredstava ovisnosti prije stupanja na rad i tijekom rada te unošenje svih vrsta alkoholnih i opojnih sredstava u prostorije Dječjeg vrtića.

Članak 40.

Provjera je li radnik pod utjecajem alkohola ili drugih sredstava ovisnosti obavlja se u skladu s važećim propisima, a provjeru mogu obaviti samo za to posebno osposobljene osobe odnosno službe.

Članak 41.

Radnika koji je pod utjecajem alkoholnih i drugih sredstava ovisnosti potrebno je udaljiti iz prostora Dječjeg vrtića. Ako radnik odbija napustiti Dječji vrtić, po pozivu ravnatelja odnosno druge ovlaštene osobe radnika će udaljiti nadležna policijska služba.

**16. Evidencije, isprave i obavijesti**

Članak 42.

U Dječjem vrtiću je obvezno voditi i čuvati:

- knjigu nadzora

- evidencije o zaposlenicima osposobljenim za rad na siguran način

- evidencije o zaposlenicima raspoređenim na poslove s posebnim uvjetima rada

- evidencije o ozljedama na radu, slučajevima profesionalnih bolesti i drugim poremećajima koji su izazvali ili mogli izazvati štetne posljedice po zdravlje i sigurnost nazočnih u Dječjem vrtiću

- evidencije o redovitom kontrolnom ispitivanju sredstava rada, uređaja i instalacija

- druge isprave i evidencije iz područja zaštite na radu

Davanje obavijesti i podataka u vezi s evidencijama i ispravama koje Dječji vrtić void ravnatelj je dužan provoditi u skladu s propisima kojima je propisana zaštita osobnih podataka radnika.

Članak 43.

Ravnatelj je obvezan osigurati da radnicima budu dostupni:

1. procjena rizika za mjesto rada i poslove koji se na njemu obavljaju

2. upute za rad na siguran način za mjesto rada i poslove koji se na njemu obavljaju

3. pisani dokaz o osposobljenosti radnika za rad na siguran način

4. pisani dokaz da radnik udovoljava uvjetima za obavljanje poslova s posebnim uvjetima rada

5. zapisnik o ispitivanju radne opreme, instalacija i radnog okoliša

**17. Zdravstvena zaštita za radu**

Članak 44.

Ravnatelj Dječjeg vrtića obvezan je osigurati radnicima zdravstvenu zaštitu primjerenu rizicima za sigurnost i zdravlje te usluge medicine rada radi osiguravanja zdravstvenog nadzora.

Članak 45.

Radi utvrđivanja, odnosno provjere zdravstvene sposobnosti za obavljanje određenih poslova, ravnatelj može prije i tijekom radnog odnosa o trošku Dječjeg vrtića uputiti radnika na zdravstveni pregled.

Prethodni i periodični pregledi i pribavljanje uvjerenja o tome da li osobe koje Dječji vrtić namjerava zaposliti udovoljavaju posebnim uvjetima za rad u skladu s pravilima zaštite na radu ne smiju biti na trošak radnika.

**IV. PRAVA I OBVEZE RADNIKA**

Članak 46.

Svi radnici zaposleni u Dječjem vrtiću obvezni su se pridržavati pravila o zaštiti na radu te primjenjivati sve neophodne postupke radi sprječavanja ozljeda na radu, profesionalnih bolesti te svih eventualnih oštećenja zdravlja.

Radnici su dužni ugovorene poslove obavljati s dužnom pažnjom.

Članak 47.

Radnici Dječjeg vrtića obvezni su osposobiti se za rad na siguran način te kontinuirano osposobljavati sukladno zakonskim odredbama.

Člana

k 48.

Prije raspoređivanja na poslove s posebnim uvjetima rada radnik je obvezan pristupiti pregledu na koji ga uputi ravnatelj te periodično sukladno zakonskim odredbama pristupiti naknadnim pregledima.

Članak 49.

Radnici Dječjeg vrtića imaju pravo i obvezu surađivati s nadležnim tijelima Dječjeg vrtića, a nitko u Dječjem vrtiću ne smije biti stavljen u nepovoljniji položaj radi sudjelovanja u aktivnostima vezanim uz promicanje i provedbu zaštite na radu

Članak 50.

Odredbama Ovog Pravilnika obavezni su se pridržavati svi Radnici Dječjeg vrtića, djeca korisnici usluga, te sve treće osobe nazočne u Dječjem vrtiću.

**V. PRIJELAZNE I ZAVRŠNE ODREDBE**

Članak 51.

Ovaj Pravilnik stupa na snagu osam (8) dana od dana objave na Oglasnoj ploči Dječjeg vrtića “Morska vila” Nin.

Stupanjem na snagu ovog Pravilnika prestaje vrijediti Pravilnik o zaštiti na radu od 15.11.2007. (KLASA:601-02/07-01/47, URBROJ:2198-01/02-07/01)

KLASA:

URBROJ:

U Ninu, 5. prosinca 2019.

PREDSJEDNIK UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Željko Radošević